Norsk Redaktørforening

Styremøte 2023-05-09 Bergen

AJ

**Sak 2023-25: Høringsuttalelser**

Sekretariatet har avgitt en høringsuttalelse etter styrets siste møte:

[Skatteutvalgets forslag – NOU 2022:20](https://www.nored.no/content/download/48966/451960/version/2/file/2023-04-19%20-%20H%C3%B8ringsuttalelse%20-%20korrigert.pdf)

Uttalelsen ble avgitt etter en siste epostrunde med styrets medlemmer.

I tillegg har vi, som styret ble orientert om i siste styremøte, sammen med Samisk redaktørnettverk, kommet [med innspill til samisk mediemelding](file:///C:/Users/ArneJensen/AppData/Local/Microsoft/Windows/INetCache/Content.Outlook/4CJW8PQ0/innspill%20til%20mediemeldingen%20etter%20å%20ha%20fått%20tilsendt%20et%20utkast%20fra%20Sametingsrådet) etter forespørsel fra Sametingsrådet.

21. april sendte NR sammen med NP, NJ og MBL inn en [høringsuttalelse](https://www.nored.no/Norsk-Redaktoerforening/NR-dokumentasjon/Hoeringsuttalelser/Hoeringer-etter-aar/Hoeringer-2023/2023-04-21-Endringer-i-etterretningstjenesteloven) etter en rekordkort høringsfrist i forbindelse med [endringene i etterretningstjenesteloven](https://www.stortinget.no/no/Saker-og-publikasjoner/Saker/Sak/?p=93705) som nå er til behandling på Stortinget. Presseorganisasjonene har reagert på at det ikke gjennomføres en muntlig høring i forbindelse med behandlingen i Stortingets utenriks- og forsvarskomite.  
 I forkant [henvendte Norsk Presseforbund](https://journalisten.no/reagerer-pa-skriftlig-horing-om-ny-e-tjenestelov/568703) seg til komiteen på vegne av presseorganisasjonene med ønske om en utsettelse og en muntlig høring, men dette ble avslått.

Vi har for tiden to høringssaker til behandling:

1. [Ny lov om Finanstilsynet – NOU 2023:6](https://www.regjeringen.no/no/dokumenter/horing-nou-2023-6-finanstilsynet-i-en-ny-tid-ny-lov-om-finanstilsynet/id2965095/) – frist 2. juni.
2. [Forslag om endringer i offentleglova](https://www.regjeringen.no/no/dokumenter/horing-forslag-til-endringer-i-offentleglova-m.m.-innsyn-i-journalinnforinger-m.m.-som-gjelder-organinterne-dokumenter/id2970576/) – frist 5. juli

Til sak 1: Sekretariatet fikk i styrets møte fullmakt til å avgi høringsuttalelse. Våre innspill vil gå på spørsmålet om offentlig innsyn i Finanstilsynets styreprotokoller.

Til sak 2: Tre dager etter siste styremøte kom regjeringen med et nytt lovforslag. Forslaget går ut på å endre *offentleglova, offentlegforskrifta* og *arkivforskrifta*, slik at det blir mulig å unnta alle journalinnføringer av organinterne dokumenter fra offentlighet.

Per i dag er rettstilstanden slik:

* Etter offentleglovas § 14 kan forvaltningen unnta *organinterne dokumenter*, det vil si dokumenter som kun sirkulerer innad i ett og samme organ. Det finnes noen *unntak fra unntaket*. Blant annet kan man ikke unnta dokument som inneholder den endelige avgjørelsen i en sak.
* Samtidig med dette er det i arkivforskriftens § 9 åpnet for at *«Organinterne dokument etter offentleglova § 14 skal organet registrere i journalen så langt organet finn det tenleg.»* Det innebærer i praksis at det enkelte forvaltningsorgan selv kan velge hvorvidt man vil journalføre organinterne dokumenter. Mange gjør det, mange gjør det ikke. Innføring av et helt nytt arkiv- og saksbehandlingssystem vil etter alt å dømme medføre at flere organinterne dokumenter enn i dag vil bli journalført.
* Det er i dag mulig å «omgå» manglende journalføring av organinterne dokumenter ved å be om en sammenstilling etter lovens § 9, slik at man får en oversikt over alle journalinnføringer av organinterne dokumenter. Det gir selvsagt ikke innsyn i dokumentene, men det er mulig å skaffe seg en oversikt over sakene, hvilken korrespondanse som har funnet sted osv.

Det er primært denne siste muligheten til innsyn som vil bli borte, dersom det foreliggende forslaget blir vedtatt. Sett i sammenheng vil endringene i selve loven og de to forskriftene gjøre det mulig helt å skjule enhver form for intern saksbehandling i et organ. For regjeringens del vil det – slik departementet tolker det – innebære at alle regjeringsnotater og andre dokumenter som utveksles i forbindelse med regjeringskonferanser ikke bare kan unntas fra innsyn. Selve eksistensen av dokumentene vil kunne hemmeligholdes helt. Det samme gjelder for korrespondanse mellom ulike fagetater i en kommune, eller korrespondanse mellom fagetater og for eksempel kommunedirektørens kontor. Regjeringen vil, med dette forslaget, tette alle mulige hull for innblikk i hva som faktisk foregår av saksbehandling innad i forvaltningen.

Det sier seg selv at dette dramatisk vil redusere forutsetningene for å kunne drive undersøkende og kritisk journalistikk opp mot forvaltningen.

Departementet begrunner forslaget primært slik:

*«Hensynene som skal ivaretas ved unntaksadgangen for organinterne dokumenter, gjør seg derfor etter departementets vurdering også gjeldende for journalinnføringer om de samme dokumentene.*

*For eksempel vil denne utfordringen ofte komme på spissen i saker der regjeringen og alle departementene utgjør ett og samme organ, og kontakten mellom departementene er organintern etter § 14 første ledd. Innsyn i opplysninger om hvilke departementer som er involvert i en sak, på hvilke tidspunkt og i hvilket omfang, kan i enkelte saker være sensitivt, og det er en risiko for at innsyn i disse opplysningene fører til at departementene ikke uttaler seg fritt i saken, eventuelt at det velges å ta i bruk muntlige kommunikasjonsformer i stedet for skriftlige. En slik utvikling er i strid med hensynene som søkes ivaretatt gjennom unntaket for organinterne dokumenter i offentleglova § 14 første ledd.»*

Videre heter det blant annet:

*«Et generelt unntak for slike journalinnføringer og innføringer i lignende registre vil etter departementets vurdering trolig bidra til at et større antall organinterne dokumenter journalføres og arkiveres enn i dag. Dette vil bedre muligheten til å finne igjen og holde bedre oversikt over organinterne dokumenter. På denne måten unngår man at større mengder nyttig kunnskap innad i organer går tapt, noe som kan effektivisere arbeidet i det aktuelle organet. Det vil også trolig føre til bedre etterlevelse av arkiveringsplikten etter arkivforskrifta § 14, og dermed at flere dokumenter blir arkivert og ivaretatt for ettertiden.»*

Etter sekretariatets syn er det oppsiktvekkende at en regjering, som tiltak mot forvaltningens manglende evne og vilje til å følge loven, foreslår å endre loven, slik at lovbruddene blir lovlige. Departementets begrunnelse er for øvrig uten henvisninger til konkrete eksempler på at dagens rettstilstand har ført til at saksbehandlingen har vært skadelidende, utover den smule ubehag åpenheten fører med seg.

Forslag til vedtak: Sekretariatet får fullmakt til å avgi høringsuttalelser til sak 1) Forslag om ny lov om Finanstilsynet og sak 2) Forslag om endringer i offentleglova, offentlighetsforskriften og arkivforskriften.